b'\n_START_ARTICLE_\nPaganin kuningaskunta\n_START_SECTION_\nHistoria\n_START_PARAGRAPH_\nEnnen Paganin kuningaskunnan perustamista nykyisen Myanmarin alueella oli vaikuttanut useita kuningaskuntia. N\xc3\xa4it\xc3\xa4 olivat esimerkiksi mon-kansan kuningaskunnat, ja yksi alueen merkitt\xc3\xa4vist\xc3\xa4 monien keskuksista oli Paganin kaupunki. Toinen voimatekij\xc3\xa4 alueella oli pyu-kansan Shrikshetran kuningaskunta Iravadijoen laaksossa. Nykyisten burmalaisten arvellaan tulleen alueelle 800-luvun aikana. 700- ja 800-lukujen aikana Lounais-Kiinassa voimatekij\xc3\xa4ksi oli puolestaan muodostunut Nanzhaon kuningaskunta. Nanzhaon kuningaskunta teki sotaretki\xc3\xa4 muita Kaakkois-Aasian valtioita vastaan 800-luvulla, ja tuolloin kukistui pyuiden p\xc3\xa4\xc3\xa4kaupunki Halingyi. Burmalaiset t\xc3\xa4yttiv\xc3\xa4t kaupungin tuhosta syntyneen valtatyhji\xc3\xb6n ja tekiv\xc3\xa4t Paganista p\xc3\xa4\xc3\xa4kaupunkinsa vuonna 849._NEWLINE_Myanmarin etel\xc3\xa4osat olivat edelleen monien hallinnassa, mutta burmalaisten Paganin kuningaskunta alkoi kasvattaa vaikutusvaltaansa pohjoisessa. Paganin varhaisvaiheen aikana vaikuttaneita uskontoja olivat mahayana-buddhalaisuus, tantralaisuus ja Mahagiri-natien palvonta. Joskus Paganin merkitt\xc3\xa4vimp\xc3\xa4n\xc3\xa4 kuninkaana pidetty vuosina 1044\xe2\x80\x931087 hallinnut Anawratha alkoi puhdistaa kuningaskunnan uskonnollista el\xc3\xa4m\xc3\xa4\xc3\xa4. Tantralaisten lahkojen toiminta kiellettiin ja nateja karsittiin siten, ett\xc3\xa4 j\xc3\xa4ljelle j\xc3\xa4i 37 kuninkaan suojeluksessa olevaa natia. Anawratha vakiinnutti my\xc3\xb6s theravada-buddhalaisuuden aseman Paganissa hy\xc3\xb6k\xc3\xa4tty\xc3\xa4\xc3\xa4n etel\xc3\xa4n moneja vastaan vuonna 1057. Mon-kuningaskunnan Thatonista ry\xc3\xb6stettiin theravada-buddhalaisuuden paali-kaanoni. Uskonnollisten vaikutteiden ohella Anawratha vahvisti maansa taloutta esimerkiksi korjaamalla vanhoja ja rakentamalla uusia keinokasteluj\xc3\xa4rjestelmi\xc3\xa4 kuningaskunnan pohjoisosissa._NEWLINE_Anawrathan kuoltua Paganin valtaistuimelle nousi h\xc3\xa4nen poikansa Kyanzittha, jonka valtakausi tunnetaan erityisesti Paganin kaupungin kuuluisimman pagodin Ananda-temppelin rakennuttamisesta. Kyanzitthan j\xc3\xa4lkeen maata hallitsi Alaungsithu (1085\xe2\x80\x931160). Edell\xc3\xa4 mainittujen kuninkaiden kausilla Pagan oli vakiinnuttanut asemansa Iravadijoen laaksossa sek\xc3\xa4 Etel\xc3\xa4-Myanmarin satamilla. Suurin osa Kaakkois-Aasiaa oli jakautunut burmalaisen Paganin kuningaskunnan ja id\xc3\xa4ss\xc3\xa4 Khmerien valtakunnan hallitsemiin alueisiin. Intian niemimaalta kadonnut theravada-buddhalaisuus oli levinnyt Paganin kuningaskunnasta my\xc3\xb6s khmerien ja shanien keskuuteen. Alaungsithua seurasi Naratyhu (1160\xe2\x80\x931164) ja h\xc3\xa4nt\xc3\xa4 puolestaan Narapatisitthu. Narapatisitthu tuli tunnetuksi veljens\xc3\xa4 murhasta upseerinsa Aungswan kanssa. My\xc3\xb6hemmin kuningas tapatti my\xc3\xb6s Aungswan. V\xc3\xa4ltty\xc3\xa4kseen kansan vastalauseilta toimiensa johdosta Narapatisitthu lis\xc3\xa4si Aungswan aiempien 37 kuninkaallisen natin joukkoon._NEWLINE_Paganin kuningaskunta oli alkanut pikku hiljaa heiket\xc3\xa4 sis\xc3\xa4isesti. Yksi suuri osatekij\xc3\xa4 t\xc3\xa4ss\xc3\xa4 kehityksess\xc3\xa4 oli verotuksesta vapautettujen munkkien yhteiskuntaluokan kasvu sek\xc3\xa4 n\xc3\xa4ille osoitetut lahjoina annetut maat. Temppelien rakennuttaminen s\xc3\xb6i puolestaan valtakunnan resursseja. Kuningaskunnan heikentyess\xc3\xa4 pohjoisessa muodostui uusi uhka. Mongolit olivat yhdist\xc3\xa4neet voimansa Keski-Aasiassa, ja Kublai-kaanin johdolla he kukistivat aiemmin Pagania pohjoisessa suojanneen Nanzhaon kuningaskunnan. Mongolit vaativat my\xc3\xb6s Paganin alistamista mongolivaltaan. Kun Paganissa t\xc3\xa4h\xc3\xa4n ei suostuttu, seurasi mongolien sotaretki Myanmariin vuonna 1287. Ei tiedet\xc3\xa4 varmasti, saavuttivatko mongolien sotajoukot koskaan Paganin kaupunkia, mutta Pagan taantui menett\xc3\xa4en lopulta asemansa Myanmarin alueen valtakeskuksena vuoteen 1300 menness\xc3\xa4. Kaupunkia ei kuitenkaan hyl\xc3\xa4tty kokonaan, vaan se s\xc3\xa4ilyi alueen hengellisen\xc3\xa4 ja opillisena keskuksena. Paganin luhistumista seuranneita valtioita Myanmarissa olivat monien vuonna 1287 perustama kuningaskunta Ala-Burmassa ja Toungoon kaupungin ymp\xc3\xa4rille keskittynyt pieni burmalainen kuningaskunta. Burmalaisten valta Myanmarissa elpyi vasta 200 vuotta Paganin kukistumisen j\xc3\xa4lkeen Toungoon kuningas Tabinshwetin alkaessa levitt\xc3\xa4\xc3\xa4 omaa valtapiiri\xc3\xa4\xc3\xa4n.\n_START_SECTION_\nKulttuuri\n_START_PARAGRAPH_\nPaganin kuningaskunnan kautta vuosien 1050 ja 1287 v\xc3\xa4lill\xc3\xa4 on pidetty burmalaisen kulttuurin kultakautena. Kuningaskunta sai runsaasti vaikutteita alueen muilta kansoilta, kuten alistetuilta moneilta ja pyuilta. Burmalaiset omaksuivat kirjoitusj\xc3\xa4rjestelm\xc3\xa4ns\xc3\xa4 ja theravada-buddhalaisuuden moneilta. Paikallinen buddhalaisuus sai vaikutteita burmalaisten nat-kultista, brahmalaisuudesta ja mahayana-buddhalaisuudesta._NEWLINE_Buddhalaisuus vaikutti my\xc3\xb6s Paganin arkkitehtuuriin. Nykyp\xc3\xa4iviin saakka Paganin kaupungissa on s\xc3\xa4ilynyt noin 2200 tiilirakennusten j\xc3\xa4\xc3\xa4nn\xc3\xb6st\xc3\xa4, joista suuri valtaosa oli buddhalaisia kulttirakennuksia. Rakennukset voidaan jakaa kahteen tyyppiin, stupa-kummuista kehittyneisiin pyh\xc3\xa4inj\xc3\xa4\xc3\xa4nn\xc3\xb6skumpuihin eli pagodeihin ja sis\xc3\xa4tilallisiin temppelirakennuksiin. Stupista uskonnollisesti arvostetuin oli 1000\xe2\x80\x931100-luvuilla rakennettu Shwezigonin stupa, jonka sis\xc3\xa4ll\xc3\xa4 sanottiin olevan Buddhan pyh\xc3\xa4inj\xc3\xa4\xc3\xa4nn\xc3\xb6ksi\xc3\xa4. Temppeleist\xc3\xa4 parhaiten s\xc3\xa4ilynyt on kuningas Kyanzitthan kaudella rakennettu Ananda-temppeli, joka on my\xc3\xb6s yksi Paganin kaupungin suurimmista rakennuksista. Temppelien yhteyteen oli tapana rakentaa kolossaaliveistoksia, joista suurikokoisin on Mandava-temppelin 27-metrinen makaavaa Buddhaa esitt\xc3\xa4v\xc3\xa4 tiilest\xc3\xa4 ja stukkosta valmistettu veistos. Vaikka maanj\xc3\xa4ristykset ovat ajoittain h\xc3\xa4vitt\xc3\xa4neet Paganin kaupunkia, se lukeutuu edelleen Kaakkois-Aasian vaikuttavimpiin historiallisiin kaupunkeihin.'